ACTA CAPITULI INTERMEDII apud Cistercium celebrati die 14 mensis aprilis, anno Domini 1704. 1.  Cum ex inscrutabili Divinae Providentiae consilio ob grassantem ubique belli horridi furorem, non possint generalia Ordinis nostri comitia statutis haberi temporibus, intermedium Capitulum Rmus D. N. vi *Indictionis* a se legitimae factae, hac die 14 mensis aprilis celebravit. 2.  Facta igitur mane ab adm R. D. abbate de Firmitate coram omnibus privata de Sancto Spiritu missa ; et statim congregatis more solito ad sonitum maioris campanae Rdis adm D. de Firmitate, de Pontiniaco [Pontigniaco], de Claravalle et de Morimundo ; similiter RR. DD. de Lucella, de Valle dulci et de Pontefrigido monasteriorum abbatibus ; item, vener. DD. Ludovico Guillemeau de Directa valle priore titulari, Petro Henriot de Masuris priore titulari, et Rmi D. N. secretario, Edmundo Perrot, monialium de Battanto confessario, Nicolao de la Barrière priore de Feneriis, dominoque Stephano Prinstet, provinciarum Provinciae, ducatus et comitatus Burgundiae, Arverniae et totius Italiae respective Visitatoribus et Vicariis generalibus ; idem Rmus D. N. post hymni *Veni Creator*, versuum et orationis, recitationem, super praesenti argumento facundam et efficacem commovendis animis habuit concionem. Eius deinde iussu, duodecimus *Brevis* Alexandri PP. VII articulus, de Capitulo intermedio, lectus est, qui incipit : Et quia, etc. Et ab ipso officiales ordinati sunt videlicet : D. Edmundus Promotor, D. Stephanus Prinstet et D. Nicolaus de la Barrière notarii Capituli. 3.  Retulit vero vener. D. Promotor quod cum ad supplicationem vener. D. Provisoris collegii S. Bernardi Parisiensis, Capitulum generale de anno 1699 taxam 25000 libr. pro reparatione eius aedificiorum et Rmo D. N. et RR. adm DD. primis abbatibus ei adiunctis, vel duobus ex ipsis, omni meliori modo monasteriis in Gallia imponendam decrevisset ; et exinde RR. adm DD. de Pontigniaco et de Morimundo deputati, suam quique ratam portionem assignassent, status causae delineationes fabricae, et pactiones a Rmo D. N. approbatae sunt. At cum supra praefatam 25000 *libr.* summam, alia 6992 libr. et 10 solid. ex venditione cuiusdam partis fabricae dicti collegii (quae est Bacchalaureorum dormitorium nuncupatur) proveniens ; et ad totalem 31992 libr. et 10 solid. summam ascendens, reparationi veterum, sive constructioni novorum aedificiorum impensa fuerit. Idem vener. Promotor pro parte Ordinis requisivit, ut vener. D. Procurator praedicti collegii S. Bernardi Parisiensis summarum exactioni, et aedificiis construendis praepositus, villicationis suae redderet rationem ; quibus rite perpensis, vener. DD. Ludovicum Guillemeau, Nicolaum Mathieu priorem de Morimundo, Ludovicum Fratrais Cistercii cellerarium et Alexandrum de Hondreville R. adm D. de Claravalle secretarium, in computum dicti D. Procuratoris examinatores praesens Capitulum instituit, eis totius rei ponderandae curam demandando. 4.  Die 15 aprilis, matutinis horis, post celebratam ab adm R. D. de Pontiniaco [Pontigniaco] missam de Beata, et congregato, ut moris est, Capitulo, examinatores supradicti computuum Procuratoris collegii, ad Rmi D. N. iussum, requirente sic vener. D. Promotore, comparuerunt ; primusque ordine D. Ludovicis Guillemeau omnium quae in negotio reparationis sive constructionis dictorum aedificiorum gesta sunt, enucleatam fecit relationem ; auditis etiam dictis vener. DD. Promotore et Procuratore collegii, laudat et confirmat praesens Capitulum taxae impositionem ab adm RR. DD. deputatis, necnon venditionem fundi, in quo partim situm erat Bacchalaureorum dormitorium, in seminarii S. Nicolai commodum factam. Attendens autem quod praeter pecunias dictarum impositionis et venditionis, maior ex necessitate in perficiendis aedificiis summa fuerit consumpta, decrevit, quod postquam diu desiderata pax illuxerit, fiat iterum taxa 11333 libr. cum 16 solid. et 3 denar. super monasteriis in Gallia, eodem modo quo prior per commissarios a Rmo D. N. deputandos imponenda. Et ut praedictum collegium, quod aliunde propter temporum calamitates, nimis gravatur oneribus, huiusmodi debitae summae arreragiis valeat facere satis ; censuit et statuit idem Capitulum pensionem annuam ab unoquoque scolari solvi solitam, ad decem usque libras augendam, et sic exigendam debite a die prima mensis maii proximi, tempus solutionis usque ad publicatam pacem exclusive computando ; concessa ad hunc finem dicto Procuratori collegii omnimoda facultate. 5.  Experientia in dies semper magis ac magis comprobata, quod ex praerogativis iam dudum ab Ordine in studentium et magistrorum gratiam, aemulationis causa, concessis, tranquillitas et bonus ordo saepe perturbetur. Volens huic malo praesens et efficax afferre remedium, provisionaliter praecipiendo declarat Capitulum quod ex nunc in omnibus omnino monasteriis Ordinis, excepto Parisiensi collegio, omnes qui laurea doctorali, servatis servandis, sunt insigniti, et deinceps insignientur, huiusmodi praecedentiae praerogativis et aliis honoribus gaudere non valeant, nisi post actum quem resumptam vocant, et tempus quo in sacra facultate theologica Parisiensi doctores magistri de iure et approbata consuetudine, secundum eiusdem statuta, suis solent frui honoribus et praerogativis. 6.  Eadem die, pomeridianis horis, congregato ut prius Capitulo, ad requisitionem Promotoris, substituti sunt loco officialium a tempore ultimi Capituli generalis defunctorum, et alii nominati sunt, videlicet Visitatores seu Vicarii gnerales [generales] : *In provincia Hispani Belgii* : R. D. abbas de Baudeloo. — *In provincia Insulae Franciae, Picardiae et Campaniae monaster. S. O.* : R. D. Iacobus Noël abbas de Charmeia. — *In provincia Delphinatus* : D. Ioannes Iacobus de Marmagne prior de Bonavalle Viennensi. — *In provincia Bituricensi* : S. Stephanus Prinstet prior de Barzella. — *In provincia Normanniae C. O.* : D. Marcus Le Doul prior de Mortuomari. — *In Sabaudia* : R. D. abbas de Stamedio. 7.  Denique facta fuit lectio actorum praesentis Capituli intermedii, quae de more approbata fuere et subsignata a Rmo D. N. ceterisque supranominatis RR. adm quatuor primariis abbatibus, Cistercii, die et anno quibus supra. Sic signatum. Fr. Nicolaus abbas generalis Cisterciensis. fr. Petrus abb. de Firmitate. fr. Orontius abb. Pontigniaci, fr. Petrus Bouchu abb. Claraevallis. fr. Nicolaus abb. Morimundi, fr. Antonius abb. Lucellensis. fr. Carolus Mynault abb. de Valle dulci. fr. Franciscus abb. de Ponte frigido. fr. Ludovicus Guillemeau prior de Directa valle, Vicarius gener. provinciae. fr. Edmundus Perrot. fr. P. Henriot prior titularis de Masuris, secret. Rmi D. N. — Concordat cum originali. fr. Steph. Prinstet, not. Cap. fr. Nicolaus de la Barrière, not. Capituli. 